Yir 30
Lät ji̱ I-thɛ-rɛl kɛ locdiɛn jɔk
1
Ti̱ti̱ kɛ rieet Kuɔth Nhial tëë ci ben kä Yir-mɛ-yaa. 
2
Kä cu Kuoth Nhial ni Kuoth I-thɛ-rɛl ruac ɛmɛ lar wëë i̱, “Gɔ̱ri rieet diaal tëë cä la̱r ji̱ rɛy buɔk. 
3
Nɛnɛ kɛ ni̱n tia̱ bëëni bä nɛɛkä ni ji̱ I-thɛ-rɛl kɛnɛ ji̱ Juda luɔ̱ɔ̱c muun ëë cä ka̱m gua̱nikiɛn kä bɛ la duŋdiɛn.”
4
Ti̱ti̱ kɛ kɛn rieet tëë laar Kuoth Nhial kɛ kɛ kui̱ I-thɛ-rɛl kɛnɛ Juda wëë i̱,
5
“Cakɔ wiee gäyä,
kɛnɛ da̱k kɛ /thil malä liŋ.
6
Täämɛ thiecni kä guicni,
tëë kɛ wut mi dee gat dap?
Kä ɛŋu nɛ̈ɛ̈nä wutni mɔ
toŋ kɛn jia̱a̱ckiɛn ce̱tkɛ
ciek mi dap ɔ?
Kä ɛŋu ci nhiem kiɛn rɔ̱
juan ɔ?
7
Kua da̱k mi di̱t ɛ di
kɛ jɛn cäŋ ɛ mɔ,
/thil mi bi pa̱a̱r kɛ jɛ.
Bɛ la gua̱a̱th cucä mi di̱i̱t
kɛ kui̱ ji̱ Je-kɔb.
Duundɛ ɣöö ba kɛ kän thi̱n.”
8
“Ɛn cäŋ ɛmɔ, ɣän bä gäk ŋua̱a̱kdiɛn to̱l kä bä depkiɛn diaal lony, kä bɛ cu thil juɔ̱r mi bikɛ lɛ jak kä kuaany. 
9
Duundɛ ɣöö bi kɛn Kuoth Nhial min la Kuothdiɛn kɛnɛ kaar Dee-bid la kuääriɛn lät ikä min bä kuënykɛ.”
10
Cu Kuoth Nhial ɛ laar wëë i̱,
“/Cu dual lö Je-kɔb ja̱ŋdä
kä /cu bath lö I-thɛ-rɛl.
Kɛ kui̱ kä ɣöö bä ji̱ luäk ni nänä,
kä bä kuayku luäk guäth
in ca kɛ pɛ̈c thi̱n.
Kä Je-kɔb bi luny jɔk kä
bi tekɛ mal.
Kä /thilɛ mi bi ji̱ jak
kä dual.
11
Kä kɛ ɣöö ta̱a̱ kɛɛl kɛ ji̱
bä ji̱ luäk,
kä bä döör diaal tin cä yɛ riaw
kä thi̱n jakä thuk.
Duundɛ ɣöö cä yɛ
bi jakä thuk.
Bä duäcdun jak kä päär kuɛla ɣöö
cä yɛ bi päl a /ka̱n tɔ̱ŋ,”
ruac ni ɣän Kuoth Nhial.
12
Cu Kuoth Nhial mɛmɛ lar wëë i̱,
“Buɔ̱ɔ̱tkun cikɛ bi thuɔ̱k.
Kä jiöörikun cikɛ
bi met gɔaa.
13
/Kä thilɛ ram mi bi ruacdu lat,
kä bɛ /thil wäl kɛ kui̱ butädu,
kä ji̱n /ci buɔ̱ɔ̱tku bi gɔw.
14
Ci nhööku diaal ji̱ pa̱l ruëëc.
Kä thilɛ kɛ tiit kɛ ji̱.
Kä cä ji̱ duäc ce̱tnikɛ gua̱n tɛ̈ru,
cä ji̱ duäc ce̱tnikɛ gua̱n tɛ̈r
in thil pälikä.
Kɛ ɣöö dueerku ŋuankɛ
kä di̱tkɛ ɛlɔ̱ŋ.
15
Kä ɛŋu wiee i̱ kɛ jiöör
pua̱a̱nydu mɔ?
Jɛn /ci bɛ̈cdɛ bi thuɔ̱k.
Kɛ ɣöö dueerku di̱tkɛ
kä ŋuankɛ ɛlɔ̱ŋ.
Ɛ ɣän lät ji̱ kä mɛmɛ ɔ.
16
Duundɛ ɣöö nɛy diaal tin görkɛ
däkdu ba kɛ däk bä,
kä ji̱ tɛ̈ru diaal ba
kɛ naŋ kuaanyä.
Kä nɛy diaal tin pɛ̈ckɛ ji̱ bakɛ
pɛc bä.
Kä nɛy diaal tin kakɛ ji̱ bä
kɛ kak bä.
17
Kä bä buɔ̱m pua̱a̱ny luɔ̱c ji̱,
kä bä buɔ̱ɔ̱tku jakä gɔaa.
A cäŋ ni mɔ cɔal kɛ ji̱ mɔ i̱,
‘Dha-yɔn, mi ca lo̱k,
kä thilɛ ram mi tiit jɛ!’ ”
ruac ni ɣän Kuoth Nhial.
18
Kä cu Kuoth Nhial mɛmɛ lar
wëë i̱,
“Guicɛ, ɣän bä kɛmɛ ji̱ Je-kɔb
luɔ̱ɔ̱c guäthdɛ,
kä bä kɔ̱a̱c lɔaac ka̱m nɛy
tin cieŋ thi̱n,
kä ba wec nyɔkɛ kɛ lätni niɛ guäth
ëë tëë thi̱n.
Kä dhɔr kua̱r ba luɔc ni
guäthdɛ mëë tëë thi̱n.
19
Kä ba diit tɛthkä lɔaac kit
ɛn gua̱thni tɔ̱tɔ̱,
kä bɛ tekɛ jɔw tɛthä lɔaac.
Ɣän bä kɛ rep a bikɛ ŋuan.
Kä bä kɛ ka̱m luth,
thilɛ ram mi bikɛ cany.
20
Kä bi kɛ te nikɛ ta̱a̱ ëë wal.
Kä bikɛ rɔ̱ yiath piny
nhiamdä,
kä bä nɛy tin ciaŋkɛ
kɛ a jiäk tɔ̱ŋ.
21
Bi kuäär ben ni kä kɛ,
kä bi rueec päl ni rɛydiɛn.
Ɣän bä jɛ ti̱ec thiekä
mi wa̱a̱ jɛ wä cɔl,
kɛ ɣöö ɛŋa mi dee ben thiekä
kä ɣä ɛ /ka̱n jɛ cɔl?
22
Kä bikɛn cua̱ nɛɛkä
kä bi ɣän a Kuothdiɛn,”
ruac ni ɣän Kuoth Nhial.
23
Kä nɛ̈nɛ ŋɛ̈ɛ̈ny Kuɔth Nhial
cɛ jiɛɛn
ce̱tnikɛ thul mi put.
Kä bɛ pɛn ni wuɔ̱thni
ji̱ dueeri.
24
Kä ŋɛ̈ɛ̈ny lɔaac Kuɔth Nhial
/cɛ bi loc jɔk.
Amäni mi cɛ lät lɔacdɛ
tin go̱o̱rɛ thuk kɛ lätni
bi nɛɛkɛ ti̱ti̱ ŋa̱c nikɛ ni̱n
tin jɔakdiɛn.
